CELEX: 32014R0633
Language: hu
Date: 2014-06-13 00:00:00
Title: A Bizottság 633/2014/EU rendelete ( 2014. június 13. ) a 853/2004/EK európai parlamenti és tanácsi rendelet III. mellékletének, valamint a 854/2004/EK európai parlamenti és tanácsi rendelet I. mellékletének a nagyvadak kezelésére és a vadhús post-mortem vizsgálatára vonatkozó különleges követelmények tekintetében történő módosításáról  EGT-vonatkozású szöveg

14.6.2014   
            
            
               HU
            
            
               Az Európai Unió Hivatalos Lapja
            
            
               L 175/6
            
         A BIZOTTSÁG 633/2014/EU RENDELETE
   (2014. június 13.)
   a 853/2004/EK európai parlamenti és tanácsi rendelet III. mellékletének, valamint a 854/2004/EK európai parlamenti és tanácsi rendelet I. mellékletének a nagyvadak kezelésére és a vadhús post-mortem vizsgálatára vonatkozó különleges követelmények tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 10. cikke (1) és (2) bekezdésére,
   tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 17. cikke (1) bekezdésére,
   mivel:
   
               (1)
            
            
               A 853/2004/EK rendelet higiéniai szabályokat állapít meg az állati eredetű élelmiszerekre. Többek között meghatározza a vadon élő állatok húsának előállítására és forgalomba hozatalára vonatkozó követelményeket. Az élelmiszer-ipari vállalkozóknak biztosítaniuk kell, hogy az ilyen húst kizárólag akkor hozzák forgalomba, ha azt az említett rendelet III. melléklete IV. szakaszának megfelelően állították elő.
            
         
               (2)
            
            
               A 89/662/EGK tanácsi irányelv (3) előírja, hogy a tagállamoknak az Unión belül forgalmazott állati eredetű termékeken állat-egészségügyi ellenőrzéseket kell végezniük mind a származási, mind a rendeltetési helyen.
            
         
               (3)
            
            
               Az Európai Bizottság Élelmiszerügyi és Állategészségügyi Hivatala által a tagállamokban végzett ellenőrzések azt mutatták, hogy a nyúzatlan nagyvadaknak egy vadászterületről egy másik tagállamban található vadfeldolgozó létesítménybe irányuló kereskedelme általános, az Unióban előállított vadhús jelentős részét érintő gyakorlat.
            
         
               (4)
            
            
               Ez a gyakorlat a 853/2004/EK rendelet hatályban lévő rendelkezéseinek gyakorlati alkalmazása, valamint a 89/662/EGK irányelv rendelkezéseinek való megfelelés tekintetében bizonytalanságokat idézett elő, különösen a származási helyen végzendő hatósági vizsgálatok megfelelő szintjének biztosítására vonatkozó követelményeket illetően.
            
         
               (5)
            
            
               Ezért a 853/2004/EK rendelet és a 89/662/EGK irányelv rendelkezéseinek való megfelelés biztosítása érdekében a 853/2004/EK rendelet rendelkezéseit ki kell egészíteni a származási helyen az uniós rendelkezéseknek való megfelelést igazoló bizonyítvánnyal rendelkező nyúzatlan nagyvadak szállítása és kereskedelme tekintetében. Az aránytalan közigazgatási terhek elkerülése érdekében egy képzett személy általi nyilatkozaton alapuló alternatív megoldást kell engedélyezni, amennyiben a vadászterülethez közeli vadfeldolgozó létesítmény egy másik tagállamban található.
            
         
               (6)
            
            
               A 853/2004/EK rendeletet ezért ennek megfelelően módosítani kell.
            
         
               (7)
            
            
               A 854/2004/EK rendelet I. melléklete IV. szakaszának VIII. fejezete különleges követelményeket állapít meg a vadhús hatósági ellenőrzésére vonatkozóan. Az említett fejezetben foglalt rendelkezések értelmében a levágást követő húsvizsgálat során a vadfeldolgozó-létesítmény hatósági állatorvosának figyelembe kell vennie az állat elejtésébe bevont képzett személy által a 853/2004/EK rendelettel összhangban adott nyilatkozatot vagy tájékoztatást. Abban az esetben, ha egy vadászterületről egy másik tagállamban található vadfeldolgozó létesítménybe szállítanak nyúzatlan nagyvadakat, helyénvaló azt is ellenőrizni, hogy a megfelelő bizonyítvány kíséri-e a szállítmányt, és figyelembe venni az abban a bizonyítványban szereplő információkat.
            
         
               (8)
            
            
               A 854/2004/EK rendeletet ezért ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 853/2004/EK rendelet III. melléklete e rendelet I. mellékletének megfelelően módosul.
   2. cikk
   A 854/2004/EK rendelet I. melléklete e rendelet II. mellékletének megfelelően módosul.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2014. május 1-jétől kell alkalmazni valamennyi szállítmányra, amely a rendeltetési tagállamokba ezen időpontot követően érkezik.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. június 13-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 139., 2004.4.30., 55. o.
   
   
      (2)  HL L 139., 2004.4.30., 206. o.
   
   
      (3)  A Tanács 1989. december 11-i 89/662/EGK irányelve a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről (HL L 395., 1989.12.30., 13. o.).
   
      I. MELLÉKLET
      A 853/2004/EK rendelet III. melléklete IV. szakasza II. fejezetének 8. pontja helyébe a következő szöveg lép:
      
         
                     „8.
                  
                  
                     Emellett a bőrében hagyott nagyvadat:
                     
                                 a)
                              
                              
                                 csak akkor lehet lenyúzni és forgalomba hozni, ha:
                                 
                                             i.
                                          
                                          
                                             nyúzás előtt más élelmiszerektől elkülönítve tárolták és kezelték, valamint nem fagyasztották le;
                                          
                                       
                                             ii.
                                          
                                          
                                             nyúzás után a 854/2004/EK rendelet szerint húsvizsgálatnak vetik alá a vadfeldolgozó létesítményben;
                                          
                                       
                           
                                 b)
                              
                              
                                 csak akkor lehet egy másik tagállamban található vadfeldolgozó létesítménybe szállítani, ha azt az e vadfeldolgozó létesítménybe történő szállítás során hatósági állatorvos által kiadott és aláírt, a 636/2014/EU bizottsági végrehajtási rendelet (1) mellékletében található mintának megfelelő állat-egészségügyi bizonyítvány kíséri, amely igazolja, hogy – adott esetben – a 4. pontban meghatározott, a nyilatkozatra és a megfelelő testrészek együtt szállítására vonatkozó követelmények teljesülnek.
                                 Amennyiben a vadfeldolgozó létesítmény a vadászterület közelében, egy másik tagállamban található, az e vadfeldolgozó létesítménybe történő szállítás során nem szükséges bizonyítványnak kísérnie, csak a 2. pontban említett képzett személy – a származási tagállam állat-egészségügyi helyzetét figyelembe vevő – nyilatkozatának a 89/662/EGK irányelv 3. cikke (1) bekezdésének való megfelelés érdekében.
                              
                           
               
      
   
      II. MELLÉKLET
      A 853/2004/EK rendelet I. melléklete IV. szakasza VIII. fejezetének A. része a következő 2.a) ponttal egészül ki:
      
         
                     „2.a)
                  
                  
                     A hatósági állatorvosnak ellenőriznie kell, hogy a 853/2004/EK rendelet III. melléklete IV. szakasza II. fejezetének 8.b) pontja szerint a másik tagállam területéről a vadfeldolgozó létesítménybe szállított, bőrében hagyott nagyvadakat a 636/2014/EU bizottsági végrehajtási rendelet (1) mellékletében található mintának megfelelő állat-egészségügyi bizonyítvány vagy nyilatkozat(ok) kíséri(k)-e. A hatósági állatorvosnak figyelembe kell vennie az említett bizonyítvány vagy nyilatkozatok tartalmát.